Пиер дьо Ронсар
На Етиен Жодел

Превод от френски: Пенчо Симов, 1978

chitanka.info

Не би могъл, Жодел, друг град да ти приляга

за родно място — ти подхождаш на Париж,

и също тъй не би могъл да се родиш

освен край Сена, с ум изострен като шпага.

Светликът чрез лъча разкрива се веднага,

Париж е по-велик, защото го красиш,

и Сена затъмни реки по-ярки, виж —

чрез твоя светъл дух и мъдростта ти блага.

Не са за теб, Жодел, рекички, глухо село;

на знанията ти, на чистото ти чело

възвишени неща подхождат най-добре.

Но и най-мъдрите тъй лесно се провалят!

Достойнствата ти сам ако не разбере,

пред музата ти в дълг да не остане кралят…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.